Nominasies vir tussentydse SAUK-raadSABC-gebou in Kaapstad Foto: Maroela Media Die ANC het agt benoemings ingedien. Die party het Mathata Tsedu, Rachel Kalidass, David Niddrie, Krish Naidoo, Febe Potgieter-Nqubule, Sulungeka Dazana, Khanyisile Kweyama en Steve Motala voorgestel. Die DA het John Mattison, Tanja Bosch, Mpumelelo Mkhabela, Jack Devnarain en Michael Markovitz genomineer. Die SAUK is al ŉ geruime tyd sonder ŉ raad nadat prof. Mbulaheni Maguvhe, voorsitter van die SAUK-raad, in Desember bedank het. Hy was die enigste lid van die raad wat aanvanklik geweier het om te bedank. Vuyo Mhlakaza en dr. Aaron Tshidzumba het in November bedank, terwyl Leah Thabisile Khumalo, die SAUK-raad se adjunkvoorsitter, einde Oktober haar bedanking ingehandig het. Krish Naidoo en Vusi Mavusa het op 5 Oktober in die parlement bedank, waar hulle voor die parlement se portefeuljekomitee oor kommunikasie verskyn het. Die ad hoc-komitee wat deur die parlement aangestel is om die SAUK te ondersoek het verlede week sy werk voltooi en ŉ finale verslag met aanbevelings aanvaar. Volgens wet kan LP’s ŉ tussentydse raad van vyf lede voorstel wat vir ŉ maksimum tydperk van ses maande kan dien. LP’s sal oor die volgende paar dae konsensus probeer kry oor die vyf suksesvolle kandidate. Die lys sal dan aan die Nasionale Vergadering gestuur word vir goedkeuring waarna pres. Jacob Zuma amptelik die nuwe raadslede moet aanstel.